作者:陸龜蒙
標題:襲美見題郊居十首，因次韻酬之以伸榮謝
內容:近來唯樂靜，移傍故城居。閑打修琴料，時封謝藥書。夜停江上鳥，晴曬篋中魚。出亦圖何事，無勞置棧車。倩人醫病樹，看僕補衡茅。散發還同阮，無心敢慕巢。簡便書露竹，尊待破霜匏。日好林間坐，煙蘿近欲交。倭僧留海紙，山匠制雲床。懶外應無敵，貧中直是王。池平鷗思喜，花盡蝶情忙。欲問新秋計，菱絲一畝強。故山空自擲，當路竟誰知。只有經時策，全無養拙資。病深憐灸客，炊晚信樵兒。謾欲陳風俗，周官未採詩。福地能容塹，玄關詎有扉。靜思瓊版字，閑洗鐵筇衣。鳥破涼煙下，人沖暮雨歸。故園秋草夢，猶記綠微微。水影沉魚器，鄰聲動緯車。燕輕捎墜葉，蜂懶臥燋花。說史評諸例，論兵到百家。明時如不用，歸去種桑麻。禹穴奇編缺，雷平異境殘。靜吟封籙檢，歸興削帆竿。白石堪為飯，青蘿好作冠。幾時當斗柄，同上步罡壇。強起披衣坐，徐行處暑天。上階來鬥雀，移樹去驚蟬。莫問鹽車駿，誰看醬瓿玄。黃金如可化，相近買雲泉。野入青蕪巷，陂侵白竹門。風高開慄刺，沙淺露芹根。迸鼠緣藤桁，饑烏立石盆。東吳雖不改，誰是武王孫。疏慵真有素，時勢盡無能。風月雖為敵，林泉幸未憎。酒材經夏闕，詩債待秋徴。只有君同癖，閑來對曲肱。